Entente cordiale
Entente Cordiale je skupni naziv za tri sporazuma koji su 8. travnja 1904. godine potpisani između Ujedinjenog Kraljevstva i Francuske, čime je formiran savez koji će oponirati Njemačkoj i Austro-Ugarskoj u Prvom svjetskom ratu. Tri sporazuma su bili:

Deklaracija o Egiptu i Maroku propisuje kako će Francuska poštovati britansku upravu u Egiptu, dok će Ujedinjeno Kraljevstvo dozvoliti Francuskoj kontrolu u Maroku. Također, sporazumom je dogovorena sloboda prolaza kroz Sueski kanal. 
Konvencija o Newfounlandu te Zapadnoj i Centralnoj Africi propisuje kako se Francuska odriče svog prava na zapadnu obalu Newfoundlanda, mada zadržava pravo ribarenja. Zauzvrat, Britanija Francskoj prepušta grad Yarbutenda (blizu današnje granice Senegala i Gambije) te Îles de Los (danas dio Gvineje). Uređene su i granice britanskih i francuskih posjeda istočno od rijeke Niger.
Deklaracija o Sijamu, Madagaskaru i Novim Hebridima propisuje kako Britanija priznaje francusku sferu utjecaja u Sijamu istočno od rijeke Menam, dok Francuska priznaje britansku sferu zapadno od iste rijeke. Obje stranke su se odrekle bilo kakve ideje o aneksiji Sijama. Britanci su povukli svoj prigovor o francuskom uvođenju trgovinskih tarifa na Madagaskaru. Postignut je i sporazum oko Novih Hebrida.

Osim direktnih posljedica po kolonijalnu politiku, Entente Cordiale je dokinula gotovo tisućljetno razdoblje konflikta koje je postojalo između Francuske i Britanije, odnosno njihovih prethodnica i zamijenila modus vivendi koji je bio na snazi od kraja Napoleonskih ratova 1815. godine formalnim sporazumom. Zajedno s Anglo-ruskom antantom i Francusko-ruskom alijansom, Entente Cordiale čini osnovivicu saveza Antante, koji je bio jedna od sukobljenih strana u Prvom svjetskom ratu, a čiji su glavni članovi bili Ujedinjeno Kraljevstvo, Francuska i Rusko Carstvo. 

1904
Međunarodni ugovori
Britansko-francuski odnosi‎
Treća Francuska Republika
Ujedinjeno Kraljevstvo u Prvom svjetskom ratu
Francuska u Prvom svjetskom ratu